- 'ఈజ్‌ ఆఫ్‌ డూయింగ్‌'లో రెండో స్థానానికి
- నవ్యాంధ్రకు నెంబర్‌వన్‌ ర్యాంక్‌..
- చివరి స్థానంలో నిలిచిన మేఘాలయా
- ప్రపంచ బ్యాంక్‌తో కలిసి డీఐపీపీ జాబితా
న్యూఢిల్లీ: వ్యపార నిర్వహణ సులభతరంగా (ఈజ్‌ ఆఫ్‌ డూయింగ్‌) అందుబాటులో ఉన్న రాష్ట్రాల జాబితాలో తెలుగు రాష్ట్రాలు మళ్లీ సత్తా చాటాయి. ప్రపంచ బ్యాంకు, భారత పరిశ్రమ విధానం, ప్రోత్సాహక శాఖల (డీఐపీపీ) సంయుక్తంగా రూపొందించిన ఈజ్‌ ఆఫ్‌ డూయింగ్‌ బిజినెస్‌ -2017 జాబితాలో ఏపీ, తెలంగాణా తొలి రెండు స్థానాల్లో నిలిచాయి. నవ్యాంధ్రప్రదేశ్‌ ప్రథమ స్థానంలో నిలవగా.. తెలంగాణ రెండో స్థానానికి జారింది.తెలుగు రాష్ట్రాల తరువాత మూడో స్థానంలో హర్యాణా రాష్ట్రం నిలించిందని డీఐపీపీ ఒక ప్రకటనలో తెలిపింది. గత ఏడాది ఈజ్‌ ఆఫ్‌ డూయింగ్‌ బిజినెస్‌ రాష్ట్రాల జాబితాలో ఆంధ్రప్రదేశ్‌తో కలిసి అగ్ర స్థానంలో నిలిచిన తెలంగాణ రాష్ట్రం ఈ సారి రెండో స్థానానికి దిగ జారింది.
నాలుగు విభాగాలుగా ర్యాంకింగ్‌..
దేశంలోని రాష్ట్రాలు, కేంద్ర పాలిత ప్రాంతాలలో వాణిజ్య సంస్కరణలు, కార్యాచరణ ప్రణాళికల అమలు ఆధారంగా డీఐపీపీ ఈ ర్యాంకుల జాబితాను రూపొందించింది. సంస్కరణల అమలును బట్టి రాష్ట్రాలను సర్కారు నాలుగు విభాగాలుగా విభజించి ర్యాంకింగ్‌లు ఇచ్చింది. 95శాతం పైబడి సంస్కరణల్ని అమలు చేసిన రాష్ట్రాలను 'టాప్‌ అచీవర్స్‌'గాను.. 90 నుంచి 95 శాతం మేర సంస్కరణలు అమలు చేసిన రాష్ట్రాలను 'అచీవర్స్‌'గాను.. 80 నుంచి 90 శాతం సంస్కరణలు అమలు చేసిన రాష్ట్రాలను 'ఫాస్ట్‌మూవర్స్‌'గాను.. 80 శాతం లోపు సంస్కరణలుఅమలు చేసిన రాష్ట్రాలను 'ఆస్పైరర్స్‌'గాను డీఐపీపీ గుర్తించింది.
అయిదో స్థానంలో మోడీ సొంత రాష్ట్రం..
సంస్కరణల అమలులో వంద శాతం స్కోర్‌ సాధించిన రాష్ట్రాలుగా తెలంగాణ, ఆంధ్రప్రదేశ్‌, ఝార్ఖండ్‌, గుజరాత్‌ రాష్ట్రాలు నిలిచాయి. ఈ జాబితాలో మూడు నుంచి పదో స్థానం వరకు వరుసగా జార్ఖండ్‌, గుజరాత్‌, ఛత్తీస్‌గఢ్‌, మధ్యప్రదేశ్‌, కర్ణాటక, రాజస్థాన్‌, పశ్చిమ బెంగాల్‌ రాష్ట్రాలు నిలిచాయి. కాగా జాబితాలో మేఘాలయా 36 ర్యాంక్‌తో చివరి స్థానంలో నిలిచింది. సంస్కరణల ఆధారిత స్కోర్‌ తక్కువగా నమోదు చేయడంతో మహారాష్ట్ర 13వ ర్యాంక్‌, తమిళనాడు 15వ ర్యాంక్‌తో సరిపెట్టుకున్నాయి. ఈ జాబితాలో దేశ రాజధాని ఢిల్లీ పేలవమైన సామర్థ్యం కనబరిచి ఈ ఏడాది ర్యాంకింగ్స్‌లో 23వ స్ధానం సాధించింది. వ్యాపార సంస్కరణల కార్యాచరణలో (బీఆర్‌ఏపీ) భాగంగా డీఐపీపీ ప్రపంచ బ్యాంక్‌ సౌజన్యంతో అధ్యయనాన్ని నిర్వహించి ఈజ్‌ ఆఫ్‌ డూయింగ్‌ జాబితాను రూపొందించింది. బీఆర్‌ఏపిలో నిర్ధేశించిన చాలా సంస్కరణలను అమలు చేసే విషయంలో చాలా రాష్ట్ర ప్రభుత్వాలు చొరవ తీసుకున్నాయని డీఐపీపీ తెలిపింది. అయితే, టాప్‌ అచీవర్స్‌ జాబితాలో 9 రాష్ట్రాలు, అచీవర్స్‌ జాబితాలో ఆరు, ఫాస్ట్‌ మూవర్స్‌ జాబితాలో మూడు, ఆస్పైరర్స్‌ జాబితాలో 18 రాష్ట్రాలు నిలిచాయని డీఐపీపీ పేర్కొంది.
పన్నుల చెల్లింపుల్లో ఒడిశా టాప్‌..
మరోవైపు, సంస్కరణల అమలు స్కోర్‌లో ఎక్కువ పురోగతి సాధించిన రాష్ట్రాల జాబితాలో అసోం, తమిళనాడులకు చోటు లభించింది. ఆస్తుల రిజిస్ట్రేషన్‌లో ఛత్తీస్‌గఢ్‌, నిర్మాణరంగ అనుమతుల్లో రాజస్థాన్‌, కార్మిక చట్టాల్లో పశ్చిమ బెంగాల్‌, పర్యావరణ రిజిస్ట్రేషన్లకు కర్ణాటక, భూమి లభ్యతలో ఉత్తరాఖండ్‌, పన్నుల చెల్లింపులో ఒడిశా, పర్యవేక్షణ అమలులో మధ్యప్రదేశ్‌, ఐటీ పారద ర్శకతలో మహారాష్ట్ర వంద శాతం స్కోర్‌ను సాధించాయని డీఐపీపీ తెలిపింది. మరోవైపు వ్యాపారం నిర్వహించేందుకు అనుకూల దేశాల వార్షిక జాబితా 2017ను వరల్డ్‌ బ్యాంక్‌ ప్రకటించే ముందు రాష్ట్రాల తాజా ర్యాంకింగ్స్‌ వెలువడ్డాయి.
గత ఏడాది భారత్‌ ఈజ్‌ ఆఫ్‌ డూయింగ్‌ బిజినెస్‌ ర్యాంకింగ్స్‌లో తన స్ధానాన్ని మెరుగుపరుచుకుని 100వ ర్యాంక్‌కు ఎగబాకింది. అంతకుముందు ఏడాది భారత్‌ ఈ ర్యాంకింగ్స్‌లో అట్టడుగున 130వ ర్యాంక్‌తో సరిపెట్టుకున్న విషయం తెలిసిందే.
మీ స్నేహితులకు రికమెండ్ చెయ్యండి